সীমান্ত বেড়ার কাছে গিয়ে তাদের প্রাণের মধ্যে ছ্যাঁৎ করে উঠল। জটলার উৎসে খামারু রায়, লটকে রয়েছে কাঁটাতারে। তিনটি মানুষের অনুভূতিতে কামান বন্দুকের কোলাহল ছাপিয়ে নেমে এসেছে নৈঃশব্দ হাহাকার। পৈসাঞ্জুর ভিতরের মানুষটা ভেঙে খান্‌ খান্‌ হইয়ে যাচ্ছে, বাবার এই আবস্থার জন্য সে-ই তো দায়ী। সশস্ত্র প্রহরীরা তাকে ঝাঁঝরা করে দিক। দেবারির বুকের মধ্যে বোবা কান্নার উথালি পাথালি। স্বর বেরুচ্ছে না তার গলা থেকে। সে পাখির মতো দু’হাত তুলে লাগাল ছুট স্বামীর কাছে কিন্তু একজন বি.এস.এফ জওয়ান তার ডানা ধরে ফেলল।